Source: https://www.finance.si/8341381/Za-nedovoljene-pritozbe-na-ustavno-sodisce-denarna-kazen?cctest
Timestamp: 2019-07-17 17:09:33+00:00
Document Index: 877853

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Za nedovoljene pritožbe na ustavno sodišče denarna kazen
Denarno kazen zaradi zlorabe pravice vložiti ustavno pritožbo je senat ustavnega sodišča doslej izrekel v več kot 50 primerih
STA , Blažej Kupec
Pritožnike na ustavno sodišče lahko namesto zanje ugodne rešitve spora doleti denarna kazen, če sodišče ugotovi, da je njihova pritožba očitno nedovoljena in neutemeljena. Ustavno sodišče višino kazni odmeri glede na vse okoliščine primera: najvišja doslej izrečena kazen je bila 500 evrov, najnižja 200.
Kazen za zlorabo
Kot so za STA pojasnili na ustavnem sodišču, so denarne kazni predvidene za tiste udeležence v postopku ali njihove pooblaščence, ki zlorabljajo pravice, ki jih imajo po zakonu o ustavnem sodišču. Ali je do takšne zlorabe prišlo, pa presoja ustavno sodišče oz. njegov senat v vsakem konkretnem primeru.
Tako denimo ni dovoljena ustavna pritožba zoper posamične akte, izdane v zadevah prekrškov. Po zakonu lahko namreč ustavno sodišče o taki pritožbi odloča le izjemoma in v posebej utemeljenih primerih, če gre za odločitev o pomembnem ustavnopravnem vprašanju, ki presega pomen konkretne zadeve, kar mora pritožnik utemeljiti.
Doselj je sodišče kazen izreklo v 50 primerih
Denarno kazen zaradi zlorabe pravice vložiti ustavno pritožbo zoper posamične akte, izdane v zadevah prekrškov, je ustavno sodišče oz. senat ustavnega sodišča doslej izrekel v več kot 50 primerih.
Da neka zadeva glede na ustaljeno presojo ustavnega sodišča nima možnosti za uspeh, ustavno sodišče obvesti tudi pritožnike, ki jih izrecno opozori, da bo vztrajanje pri odločitvi lahko obravnavalo kot zlorabo pravice do vložitve ustavne pritožbe. Če pritožnik pri svoji zahtevi za presojo vloge kljub temu vztraja, sodišče o njej odloči.
Namen kaznovanja tistih udeležencev v postopku ali njihovih pooblaščencev, ki zlorabljajo pravice, je posledično tudi zmanjševanje števila tovrstnih zlorab.